
Til Julie, fra hjemmet i Hollis til Jersey Shore


Prolog

Den første gangen Joan Bennet møtte Tristan Burke, kom han brasende inn på soverommet hennes sent en kveld, kun iført bukser og med en enslig rose i hånden.

Hun oppfattet ikke de romantiske mulighetene, men hun var jo bare åtte år gammel.

«Hvor kan jeg gjemme meg?» spurte han og så seg desperat rundt i rommet.

Joan satte seg opp i sengen og så interessert på ham. Dette måtte være kameraten til broren hennes, han som hadde blitt med ham hjem fra Eton i ferien. De hadde vært ventet rundt middagstider, men Joan var blitt sendt opp på rommet sitt uten kveldsmat fordi hun hadde brukt et stygt ord. Hun hadde ikke vært klar over at det var stygt – hun hadde ofte hørt faren bruke det, og til og med broren hennes, Douglas, sa det – men det var tydeligvis ikke akseptert at unge damer sa det. Men faren hadde stukket til henne noen rundstykker, så da var det greit. Og nå hadde noen kommet brasende inn på rommet hennes sent på kvelden, og det var veldig spennende, så derfor var det helt i orden for Joan. «Det kommer an på», sa hun. «Hvem gjemmer du deg for?»

«Douglas!»

Hun rynket pannen. «Hvorfor gjemmer du deg for Douglas? Og hvorfor har du en rose i hånden? Kommer den fra hagen til min mor?»

Med noen voldsomme bevegelser gjorde han tegn til at hun skulle være stille. Joan lukket munnen og ventet lydig. Hun lurte på om moren hennes godtok denne gutten. Han hadde langt, rufsete mørkt hår og var nesten like høy som faren hennes, men han var tynn som en strek. Hun kunne se ribbeina hans selv i det svake måneskinnet som strømmet inn gjennom vinduene. I kontrast var hendene og føttene hans altfor store for kroppen hans. Han så faktisk temmelig vill ut, og det likte ikke moren hennes.

Plutselig kastet han seg mot veggen bak døren. Joan så på døren og ventet på at noen skulle komme stormende inn, men ingenting skjedde. Gutten ble stående som klistret inntil veggen, knapt uten å puste, mens han stirret på døren. Joan rynket pannen igjen. «Hvem er du?» hvisket hun. Han overhørte henne. «Jeg tror du bør forlate rommet mitt», sa hun litt høyere.

Denne gangen så han på henne. Øynene hans glødet i det halvmørke rommet. Langsomt løftet han en finger til leppene sine. Joan var mer enn bare litt ergerlig. «Forsvinn», hvisket hun høyt.

Uten forvarsel fløy døren opp på nytt. «Der tok jeg deg, din fordømte kjeltring!» Broren hennes, Douglas, stormet inn i rommet og bråstoppet. Han så seg forundret rundt. «Joan?» spurte han varsomt.

«Hva vil du?» glefset hun. «Jeg sov.»

«Eh …» Douglas tok et skritt bakover. «Beklager … Jeg syntes jeg hørte … Du sier det vel ikke til mamma, gjør du – au!» Han rykket til og klasket en hånd mot nakken sin. Kameraten hans hadde kommet frem fra mørket, stille som et spøkelse, og strøket rosen nedover ryggen hans. Plutselig rullet de to guttene rundt på gulvet mens de deljet løs på hverandre i et kaos av armer og bein. De prøvde åpenbart å drepe hverandre og veltet en stol.

«Douglas», prøvde Joan å si, men ingen av guttene enset henne. De fortsatte bare å denge løs på hverandre. Joan lyttet igjen. «Douglas», sa hun litt høyere. «Pappa kommer!»

Omsider greide hun å fange brorens oppmerksomhet. «Hva?»

«Det kommer noen», gjentok hun og lente seg over sengekanten slik at hun kunne se dem. «Det er sannsynligvis pappa.» Det var som regel faren til Joan som pleide å komme når hun sto opp og havnet i trøbbel på kveldstid. Hun gledet seg til hun kunne flytte inn i et passende ungpikerom langt unna foreldrene.

«Helvete heller», utbrøt broren hennes, plutselig med et skyldbevisst uttrykk i ansiktet. Han vred på seg for å kunne se på kameraten sin, men det var ikke enkelt siden gutten hadde armen liggende rundt halsen til Douglas. «Nå ligger vi dårlig an.»

«Hvor kan vi gjemme oss?» spurte den andre gutten – for andre gang, tenkte Joan litt surt. Han og Douglas glemte straks slåssingen og spratt opp på beina, og nå så de ut som de paniske tolv år gamle guttene de var.

«Hvorfor skulle jeg fortelle deg det?» spurte hun. «Jeg vet ikke engang hvem du er. Dere kommer til å gi meg store problemer hvis jeg hjelper dere, og jeg har allerede måttet stå over kveldsmaten, og det var din skyld, Douglas …»

«Blås i det, Joan», avbrøt Douglas. «Hjelper du oss denne gangen, sverger jeg på at jeg vil stå i gjeld til deg til evig tid.»

«Hm.» Hun la armene i kors. Alle var veldig opptatte av å fortelle henne hva hun skulle gjøre i dag. Dessuten visste hun at evig tid for Douglas betydde mindre enn en dag. «Under sengen min, antar jeg. Men vær stille!» la hun til da de smatt under sengen og trakk ned støvforhenget. Hun hørte litt tassing utenfor døren før den gikk opp.

«Joan?» Faren hennes tittet inn i rommet. Han var iført slåbrok og gamle tøfler. «Er du våken, skatt?»

«Ja, pappa», hvisket hun. «Jeg … jeg er lei for det, det var ikke meningen å vekke deg …»

Han kom inn i rommet. «Hvorfor er du våken, barn?» Han fikk øye på den veltede stolen og rynket pannen.

Hun hoppet ut av sengen og prøvde å rette den opp. «Beklager, pappa. Jeg veltet den. Jeg fikk ikke sove, og så var … var jeg litt uforsiktig …»

Faren rettet opp stolen. Så løftet han Joan opp i armene sine og la henne i sengen igjen og la dynen over henne. «Hvorfor fikk du ikke sove?»

Joan behøvde ikke å late som om haken dirret. «Jeg var litt sulten», sa hun med liten stemme. Hun var det i hvert fall nå som Douglas og kameraten hadde vekket henne og fått henne til å tenke på kveldsmaten hun hadde gått glipp av.

Faren smilte og slappet av. «Det var du sikkert. Men du bør ikke spise noe nå. En mett mage kan gi deg mareritt.»

Joan sukket. «Jeg vet det.»

Han kysset henne på pannen. «Prøv å legge deg til å sove igjen. I morgen skal du få spise en god frokost, og så blir alt i den skjønneste orden igjen. Greit?»

«Ja, pappa.»

«God natt, barnet mitt.»

«God natt, pappa.»

Han rusket henne i håret og lukket døren stille bak seg. Hun lyttet til skrittene hans som forsvant, så lente hun seg over sengekanten. «Nå går du din vei, Douglas.»

Broren krabbet frem, og et lettet smil bredte seg om munnen hans. «Du er en knupp, Joan», sa han opprømt. «Dette er forresten Tristan Burke. Han er en skolekamerat av meg.»

Gutten reiste seg også. Han var høyere enn Douglas, og han så enda magrere ut ved siden av den kraftige broren hennes. Han bukket keitet, og Joan fniste. «Tristan Burke står til tjeneste, miss.»

«Hvorfor gjemmer dere dere?» spurte Joan. «Og hvorfor løper dere rundt midt på natten?»

Douglas fikk et fåret uttrykk i ansiktet. «På grunn av et veddemål.»

«Hvem vant?» ville hun vite.

For første gang smilte Tristan. Øynene hans lyste opp, og et smilehull kom til syne i kinnet hans. «Jeg.» Stemmen hans var svært stolt.

Douglas snøftet. «Du jukset. Det må du ha gjort.»

Smilet til Tristan ble overlegent. «Bevis det.»

Douglas mumlet noe, men sa ikke noe mer om juks.

«Hva gikk veddemålet ut på?» spurte Joan. Dette var så interessant at hun helt glemte den rumlende magen.

Tristan holdt opp rosen, som nå så litt medtatt ut etter slåssingen og det trange gjemmestedet under sengen. «Jeg fikk tak i en rose.»

Joan ventet, men han sa ikke noe mer. «Hvorfra? Hvorfor? Å få tak i en rose er et teit veddemål. Hva skulle det være godt for?»

«Ingenting», svarte Douglas mørkt. «La oss gå, Tris.» Han listet seg bort til døren og åpnet den forsiktig og sjekket gangen.

Tristan kastet et blikk på Douglas, deretter på henne. «Den er til deg», hvisket han og rakte henne blomsten. «For at du reddet oss fra å få juling.»

Hun tok imot den. Det gjorde henne glad, men hun skjønte at han bare prøvde å vri seg unna. «Hvorfor veddet dere?» gjentok hun, men Tristan hadde gått bort til Douglas ved døren nå. Douglas hvisket takk en gang til før de smatt ut. Joan la rosen ved siden av puten og la seg ned med et sukk. Magen hennes rumlet høyt. En blomst var nydelig, men hvis han virkelig hadde villet takke henne, kunne han i det minste ha tatt med seg et tebrød.

*

Den andre gangen hun møtte Tristan Bruke, var flere år senere. Det viste seg at førsteinntrykket hennes stemte, for Tristan hadde endt opp med å bli vill, altfor vill til at moren hennes ville invitere ham tilbake. Joan kom aldri til å glemme alle problemene han og Douglas hadde rotet seg opp i den skoleferien. Veddemålet om rosen, som i realiteten hadde handlet om hvem av de to som kunne få tak i en rose fra hagen uten å åpne noen dører, var det uskyldigste de hadde gjort. Etter tre dager hadde moren erklært at Tristan Burke hadde dårlig innflytelse, og etter det passet hun på å holde Joan unna guttene. Bortsett fra under kveldsmåltidene, så hun ham nesten aldri.

Men morens misnøye hindret selvsagt ikke Douglas i å være venn med Tristan, både gjennom Eton og universitetet. Joan fikk høre om ham gjennom brevene til Douglas, der han fortalte historier som vanligvis endte brått når det gikk opp for ham at han fortalte henne ting som en pike ikke burde vite noe om. Hun hadde en følelse av at Tristan Burke var enda villere enn hun hadde forestilt seg.

Om høsten det året Joan fylte seksten, døde lord Burke, og familien dro for å vise sin respekt til Tristan, som nå var den nye vicomte Burke. Hun kjente ham straks igjen, en høy, tynn, ung mann som sto med hendene skjøvet dypt ned i lommene. Mens foreldrene hennes gikk for å kondolere hans tante, lady Burke, flyttet Joan seg nærmere Tristan, som sto og så på alt som foregikk med et mørkt, grettent uttrykk i ansiktet.

«Jeg kondolerer», sa hun lavt.

Han snøftet uten å se på henne. Han så fremdeles litt ustelt ut. Det lange, mørke håret var nå festet i en hårpisk, og klærne, som var av respektabel kvalitet, hang løst på kroppen hans. Joan visste ikke helt hvordan hun skulle tolke svaret hans, og nølte.

«De hater meg», sa han brått, med lav, hard stemme. Joan fulgte blikket hans. I den andre enden av rommet satt en svartkledd lady Burke stiv og verdig på en sofa og tok imot nye lommetørklær fra sine svartkledde unge døtre. Hun bøyde hodet da foreldrene til Joan uttrykte sin medfølelse. Joan syntes hun så ut som om hele hennes verden hadde gått til grunne. «Tante Mary. Kusinene mine. De mener jeg er en hedning og et utskudd som ikke er tittelen verdig, og som kommer til å kaste alle sammen på gaten.»

«Hvorfor skulle de tro det?» Joan kunne ha bitt seg i tungen. Det var et upassende spørsmål, sa hun til seg selv. Den siste tiden hadde hun anstrengt seg hardt for å oppføre seg som en ordentlig dame for ikke å skjemme seg ut i neste års selskapssesong.

«Fordi de hører på sladder og leser skandaleavisene.» Omsider snudde han seg mot henne. Øynene hans var grønne og skinnende, og blikket hans var så intenst at hun nesten vek tilbake. «Gjør du det, miss Bennet?»

«Selvsagt», sa hun freidig. Hun hadde lyst til å bringe ham ut av fatning. Den dystre, grublende poetholdningen hans var irriterende. Han brydde seg åpenbart ikke om at onkelen var død – det eneste han tenkte på, var hvor sterkt tanten mislikte ham. «Sånne blader er morsomme, synes du ikke? Alle vet jo at det som står i dem, er oppdiktet.»

Han stirret på henne. «Ikke alle.»

«Alle med litt vett i hodet, i hvert fall», sa hun. «Det kommer de til å innse …» hun nikket mot tanten hans – «når de skjønner at du ikke kommer til å kaste dem på gaten.»

Blikket hans gled tilbake til den svartkledde tanten og kusinene. «Det er fristende.»

«Ikke vær latterlig», sa Joan. «Hvorfor kaste dem ut? Skaff deg ditt eget sted.» Enda så høyt hun elsket foreldrene sine, hadde Joan alltid ønsket seg et eget hjem. Douglas hadde flyttet for seg selv straks han var ferdig på universitetet, da han knapt var eldre enn hun var nå. Men hun ville aldri få lov til å leie sitt eget byhus og leve herrens glade dager i byen. Tristan Burke burde glede seg over de fordelene han hadde, i stedet for å dvele ved problemene i livet sitt.

Han skar en grimase. «Du forstår ikke.»

Joan sukket. «Nei, selvsagt gjør jeg ikke det. Jeg kan umulig forstå hvordan det er å være en mann med egen formue som kan gjøre akkurat som det passer ham uten å stå til ansvar for noen. Måtte Gud forskåne meg for en slik byrde.»

Han så på henne, var kanskje ordentlig oppmerksom på henne for aller første gang. «Du er temmelig frekk.»

Hun smilte bredt i stedet for å dra til ham midt i ansiktet, slik hun hadde lyst til å gjøre. «Takk.»

Tristan Burke stirret på henne, så brast han i latter. De mørkegrønne øynene hans glitret, og et bredt smil fikk frem furer i ansiktet hans og fremhevet et smilehull i kinnet. Der og da virket han full av glede, og smilet til Joan bleknet mens hun så på ham.

«Jeg husker deg, Joan Bennet», sa han. «Jeg liker frekke jenter.»

«Å.» Stemmen hørtes ikke ut som hennes. Den var åndeløs og myk. «Virkelig? Du er i så fall den første …»

Han lo igjen, og så djevelsk og fristende ut. Han lente seg nærmere. «Jeg vedder på at jeg ikke kommer til å være den siste.»

Hun glemte nesten å puste. Han så ikke på henne verken med latter eller respekt. Det var noe levende i blikket hans da han lot det gli over ansiktet og håret og til og med nedover kroppen hennes. Plutselig angret hun på at hun hadde spist den ekstra muffinsen til frokost. Var det sånn som dette menn så på damer – på henne? I så fall … Med et lite sjokk gikk det opp for Joan at hun likte det. Veldig godt.

*

Den tredje gangen Joan Bennet møtte Tristan Burke, var åtte år senere. Hun hadde opplevd flere forelskelser, to hjertesorger og en nesten-skandale, men ingen frierier. Hun var farlig nær ved å bli en gammel jomfru, mens han sannsynligvis var den største kvinnebedåreren i hele London. Han behøvde bare å gå gjennom et rom før sladderen begynte å gå og kvinnene begynte å sukke, og Joan var ikke i tvil om at han innebar Farlig Innflytelse.

Men denne gangen forelsket hun seg i ham likevel.


KAPITTEL 1

London, 1822





Viktige vendepunkter i livet startet ofte med noe særdeles dumt.

«Lady Drummond informerte meg om at de skal delta på Malcolm-ballet i morgen kveld», kunngjorde lady Bennet under frokosten.

«Virkelig», mumlet mannen hennes uten å se opp fra avisen.

«Hun tar med seg døtrene, selvsagt», fortsatte moren.

«Hm.» Faren fulgte like lite med som Joan. Hun syntes ikke det var noen stor overraskelse at lady Drummond skulle ut med de to døtrene sine på slep. Felicity var hyggelig nok, men Helena kunne være ufin og komme med tvetydige komplimenter. Hun greide alltid å si noe som hørtes ut som om det var vennlig ment, men som i stedet fikk Joan til å føle seg overvektig og gammel. Hun sa til seg selv at hun skulle være på vakt og unngå Helena på ballet.

«Douglas må delta.»

Det fanget Joans oppmerksomhet. «Hvorfor det?» lo hun. «Douglas går da aldri på ball.»

Moren nippet til teen sin. «Han bør gå. Felicity Drummond vil vente på ham.»

«Vil hun?» Joan stirret på moren. «Hvorfor det? Felicity kan da umulig forvente – eller håpe – eller i det hele tatt drømme …»

«Joan!»

Hun krympet seg. «Unnskyld, mor. Jeg mente bare å si at jeg ikke ante at Douglas beundret henne.»

«Det ville blitt en fin match», sa lady Bennet og så skarpt på henne, «og Douglas beundrer henne like mye som han beundrer alle andre damer. George, hører du hva jeg sier?» glefset hun plutselig til ektemannen.

«Hvert eneste ord, kjære», svarte faren. Han hadde ennå ikke løftet blikket fra avisen.

«Er du ikke enig i at det ville blitt en utmerket match hvis Douglas giftet seg med den eldste Drummond-piken?»

«Superb.»

«Da må han delta på Malcolm-ballet i morgen kveld.» Moren smilte som om det avgjorde saken. «Send ham beskjed i formiddag, før han legger andre planer.»

Før han finner på en solid unnskyldning, tenkte Joan.

«Enda bedre, gå og fortell ham det selv, kjære», la lady Bennet til og smurte syltetøy på toasten sin. «Han kan ikke ignorere sin fars anmodning.»

Det fanget omsider baronettens oppmerksomhet. «Hva? Selvsagt gjør jeg ikke det. Douglas er en voksen mann. Send ham for all del en beskjed om ballet, men jeg nekter å kommandere ham rundt.»

Ansiktet til moren ble strengt. «George, vær så snill.»

«Nei, Marion», svarte faren endelig før han rettet oppmerksomheten mot avisen igjen. Moren presset leppene sammen og sa ikke mer, men ansiktet hennes var en studie i misnøye. Moren kunne sitte og ruge på noe til det ble uutholdelig, og så eksploderte hun – og da gikk det utover Joan, som i motsetning til den heldige broren, fremdeles bodde hjemme og ikke kunne unnslippe morens temperament. Hun hadde to valg. Ingen av dem var særlig tiltalende, men hun hadde opplevd dette før, så hun hentet frem det hun hadde av mot og grep tyren ved hornene.

«Jeg kan godt stikke innom Douglas og spørre om han planlegger å delta», sa hun.

«Det er veldig snilt av deg, Joan», sa moren. Hun glodde mørkt på ektemannen, men han enset henne fortsatt ikke. «Jeg skulle gjort det selv, men jeg er sikker på at han vil bli glad for å se deg i stedet.»

Fordi han kan si nei til meg, tenkte Joan. «Det er ikke til bry. Du har jo nettopp vært forkjølet, og jeg elsker å komme uanmeldt på besøk til Douglas.»

Moren så plutselig urolig ut. «Hvorfor det, kjære?»

Joan trakk på skuldrene. «Å, fordi jeg kan risikere å finne ham grønn i ansiktet og i dårlig forfatning etter kvelden før, og da kan jeg få ham til å love hva som helst.»

Moren lukket øynene et øyeblikk, men så skjøv hun tydeligvis bort betenkelighetene sine. Hun hadde nok allerede bestemt seg for at Douglas skulle bli gift med Felicity Drummond. «Så få ham til å love at han stiller på ballet i morgen. Uten å drikke seg full på forhånd!»

Joan hadde halvveis reist seg fra stolen, men nå sank hun ned på den igjen. «Å, det blir for mye. Jeg er villig til å få ham til å love å stille, men å få ham til å love å være edru? Du kan ikke mene alvor, mor.»

Faren ga fra seg en snøftende latter, og til og med moren smilte, om enn irritert. «Sett i gang, din frekke jentunge. Og jeg som alltid har tenkt på deg som det medgjørlige barnet!»

«Men jeg er jo det», protesterte Joan med et smil. «Jeg skal jo oppsøke Douglas, ikke sant? Douglas, som ellers ville fortsatt å drikke og gamble seg gjennom London i stedet for å danse med Felicity Drummond på Malcolm-ballet i morgen kveld. Var det ikke det du ville?»

«Ikke snakk om slike ting, Joan», sa moren automatisk. «Og be ham være presis!» Den siste setningen ble ropt etter Joan idet hun var på vei ut døren. Hun sendte faren et slengkyss, og han blunket tilbake til henne.

Faren, tenkte Joan da hun gikk ovenpå, var kilden til Douglas’ eneste håp. Douglas ville ikke bare arve farens tittel og formue en dag, han ville også bli like omgjengelig som ham. I det minste håpet alle det, siden Douglas ikke hadde vist tegn til å ha arvet morens jernvilje. Ryktene ville ha det til at faren hadde vært like ustyrlig som Douglas før moren fikk ham i garnet og temmet ham. Nå var han den mest fantastiske mannen Joan kjente, og hvis broren hennes kunne vokse fra de skandaløse, forsofne vanene sine og bli som faren, ville det være til det beste for alle i verden.

Men inntil videre skulle Joan benytte seg av hver eneste mulighet brorens ville liv ga henne.

Siden han garantert sov lenge etter å ha drukket brandy og portvin, kledde hun raskt på seg. Jo tidligere hun dukket opp, desto mer desperat ville Douglas prøve å bli kvitt henne, og jo mer desperat Douglas prøvde å bli kvitt henne, desto raskere ville han love hva som helst hun ba om, og jo raskere hun fikk løftet hans – kanskje skriftlig, hvilket ville ha vært ganske stilig – desto mer tid ville hun få til å gjøre alt hun selv hadde lyst til før moren begynte å savne henne. Moren ville ikke insistere på at en hushjelp fulgte henne siden hun bare skulle hjem til broren, og det betydde at hun nå hadde en utmerket anledning til å være litt uavhengig. Unge damer fikk ikke på langt nær den samme friheten som unge menn, og det var sjelden og langt mellom mulighetene til å komme seg ut en times tid helt på egen hånd.

Men, tenkte Joan litt grettent da hun spaserte de få kvartalene til Douglas’ hus, hun var ikke akkurat en ung dame lenger. Hun var tjuefire. Etter fire selskapssesonger uten et eneste frieri, og ytterligere tre sesonger der hun bare hadde vært i London, hadde hun ennå ikke forpliktet seg. Tvert imot fråtset hun i frihet, til morens store fortvilelse. En skremmende tanke slo plutselig ned i henne, og hun forestilte seg at hun ville måtte løpe morens ærender i fremtiden, for hva annet kunne hun vel gjøre når hun verken hadde ektemann eller barn? Det var grenser for hvor lenge hun kunne rettferdiggjøre nye kjoler og sko før det ble en vits. Gamle jomfruer behøvde ikke å se vakre ut, og Joan var ikke engang vakker i nye sko og nye kjoler. Hvis de ikke hadde greid å skaffe henne en ektemann til nå, hvor sannsynlig var det da at de ville klare å skaffe henne en når hun ble eldre og enda mindre pen?

Ikke overraskende var humøret hennes blitt enda dårligere da hun kom frem til brorens hus. Det var urettferdig, sa hun mørkt til seg selv da hun trampet opp og slo dørhammeren hardt mot døren. Douglas var tjueåtte, og moren hadde først nylig begynt å hinte om at han burde begynne å tenke på ekteskap. Hun hadde helt sluttet å nevne at Joan burde gifte seg, selv om Joan var fire år yngre. Urettferdig var ikke engang i nærheten av å beskrive det. Da døren ikke var blitt åpnet etter et minutt, slo hun dørhammeren hardt mot døren noen ganger til, i håp om at hvert slag traff den udugelige broren hennes midt i pannen.

«Hva er det?»

Hun måpte da døren plutselig ble revet opp og spørsmålet ble brølt til henne. Mannen som holdt døren var ikke en butler. Han var ikke engang en tjener. Han var knapt nok påkledd. Men det gjorde ingenting, tenkte Joan med gryende interesse. Hun hadde aldri sett den bare overkroppen til en mann før, og nå befant det seg en her, på nivå med øynene hennes. Det var et flott bryst, slankt og muskuløst – overhodet ingenting mykt eller bløtt ved det – og en smal stripe mørkt hår gikk fra midt på brystet og ned i buksene hans.

«Hva er det?» glefset mannen på nytt. Hun rev blikket bort fra brystvortene hans – herregud, hun hadde aldri engang tenkt på at menn hadde brystvorter – og møtte blikket hans. «Prøver du å vekke de døde?»

Hun tenkte seg om. «Kanskje. Men hvis han er død, er jeg nødt til å sparke borti kroppen hans for å være sikker. Moren min ville insistert på det.»

En rekke underlige uttrykk gled over ansiktet hans. Sjokk, latter, smerte og til slutt forståelse. «Du ser etter Bennet.»

«Ja, jeg gjør det.» Hun visste hvem han var nå. Det var en stund siden de hadde møtt hverandre, men hun hadde hørt masse om ham i mellomtiden. Tristan, lord Burke, var beryktet. Det fantes ikke en større slyngel i London, en større gambler, en større skjørtejeger … og et større samtaleemne blant sladrebøttene. Og nå sto han der i døråpningen til broren hennes, kun iført et par halvkneppede bukser som truet med å gli nedover de smale hoftene hans. Så utrolig spennende. «Kommer det damer hit hver eneste dag og ber om å få sparke i Douglas?»

Han snudde seg og kastet et blikk inn i huset. «Nei, ikke hver dag.»

Hun smilte stramt. «Nei. Jeg regner med at de kommer for å gjøre noe ganske annet.» Og de var heller ikke damer. Skulle hun tilfeldigvis komme over broren i seng med en skjøge … da skulle hun aldri, aldri, la ham få fred.

Tristan Burke hadde ikke invitert henne inn, men hun var lei av å stå der på trappen som en pengeinnkrever. Da han lente seg litt bakover og prøvde å ta en titt opp trappen, presset hun seg forbi ham og gikk inn i den smale gangen.

Det var mørkt inne. Joan visste at broren hadde tjenere, men de hadde nok fått beskjed om at de ikke skulle slippe inn gjester, lys eller frisk luft før klokken tre om ettermiddagen. Hun tok av seg hanskene og hevet et øyenbryn mot mannen som fremdeles holdt døren åpen, og som nå sto og så forbauset på henne. «Hvordan har du det, lord Burke?»

Han lukket døren langsomt. «Vel, miss …»

Hun lukket øynene et øyeblikk. Var hun så lett å glemme? Eller var han så dum? «Joan Bennet. Jeg er søsteren til Douglas. Vi har møtt hverandre minst et dusin ganger.» Det var nok mer snakk om et halvt dusin ganger, og ikke en eneste gang i løpet av de siste årene, men han så ikke ut til å være i stand til å motsi henne.

«Har vi?» Han la armene i kors og greide å se ganske så streng og avskrekkende ut, til tross for at han var halvnaken, ubarbert og hadde bustete hår. Håret hans var fremdeles langt, la hun merke til. Det rakk ned til skuldrene hans … som var langt bredere og mer muskuløse enn hun husket.

«Det virker som om du alltid er avkledd når vi møtes», brast det ut av henne. Hun smilte søtt da han måpte. «Men kanskje du ikke husker den gangen du kom brasende inn på soverommet mitt?»

Blikket hans smalnet, og rødmen krøp opp i kinnene hans. Den var synlig selv om det var dunkelt i gangen. «Nå husker jeg deg», sa han lavt. «Den frekke jentungen.»

Hun smilte bredt. «Ja, det stemmer. Kan jeg vise meg selv opp? Jeg regner med at Douglas fremdeles ligger i sengen.» Hun snudde seg og begynte å gå opp trappen.

«Hvor skal du? Helvete – forbasket også, du kan ikke bare brase inn på en manns soverom på denne tiden av døgnet!» Han stormet etter henne.

Joan stoppet og snudde seg mot ham. Han sto tre trappetrinn nedenfor henne og var lavere enn henne, så hun hadde gleden av å se ned på ham og det nakne brystet hans. «Men det var jo det du gjorde med meg. Midt på natten, intet mindre.»

De høye kinnbeina hans ble enda rødere. «Vi var barn.»

Hun så megetsigende ned. «Det er du åpenbart ikke nå lenger.» Til hennes store fornøyelse la han armene i kors som for å dekke seg til. Joan bet seg i kinnet for å hindre seg selv i å le. «Men mor sendte meg hit for å snakke med Douglas, og jo lenger jeg krangler med deg om det, desto mindre tid får jeg for meg selv når jeg har gjort min plikt. Ikke vær redd», sa hun da han åpnet munnen for å protestere. «Jeg vet hvor rommet hans er.» Og så snudde hun ryggen til ham og skyndte seg opp resten av trappen. Et øyeblikk senere hørte hun at han kom stormende etter henne.

Douglas lå som ventet i sengen og sov av seg rusen. Joan studerte bylten under dynen et øyeblikk. Da hun hadde kommet frem til at det bare kunne være en person der, gikk hun bort til vinduene og trakk fra gardinene. Dynen beveget ikke på seg. Hun åpnet vinduet og slapp inn vårbrisen og lydene fra vogner og kjerrer i gaten nedenfor. Fremdeles ingen bevegelser under dynen. Kanskje det bare var en dyne. Kanskje var ikke Douglas der. Det ville ha vært ekstremt irriterende, for da ville hun bli nødt til å finne broren eller gå hjem og fortelle moren at han ikke var hjemme. Men det fantes en måte å finne det ut på. Hun tok tak i enden på dynen og rykket til.

Douglas løftet på hodet og blunket. Øynene hans var blodskutte og sløve. «Helvete heller», sa han med sløret stemme. «Hvem pokker er du?»

«Søsteren din», sa hun bryskt og slengte dynen over ham igjen. Et flyktig glimt av den nakne baken til broren var mer enn nok. «Mor sendte meg.»

Douglas trakk dynen over hodet og mumlet noe som hørtes veldig vulgært ut. Joan lagret det for fremtidig bruk – helt privat, selvsagt. Hennes fascinasjon for grovt språk ville gi henne store problemer hvis moren fikk nyss om det.

«Hun vil at du skal gå på Malcolm-ballet i morgen kveld.» Hun gjorde et stort nummer av å dytte ting ned fra den eneste stolen i rommet og slepe den bort til sengekanten. «Skal jeg ringe etter te?»

«Gå din vei», sa han fra under dynen.

«Beklager, men det kan jeg ikke gjøre før du har lovet å gå på Malcolm-ballet. Lover du det?»

«Nei», stønnet broren.

Joan strakte seg etter klokkestrengen og trakk hardt i den. «Jeg trosset den halvnakne kameraten din nedenunder. Hva gjør han her? Han burde la tjeneren åpne døren, for det var særdeles urovekkende å stå ansikt til ansikt med det nakne brystet hans. I tillegg brølte han til meg da han åpnet. Hører du hva jeg sier, Douglas?»

«Nei», stønnet han igjen.

«Fint», sa hun. «Jeg har nemlig mer enn nok annet å klage på, og jeg kan like gjerne gjøre det til deg.»

Douglas trakk dynen bort fra ansiktet. «Hva må til?» spurte han desperat. «For å få deg til å gå?»

«Jeg vil ha ditt løfte, skriftlig, på at du kommer til å delta på Malcolm-ballet.»

«Skriftlig?»

«Da kan jeg bevise for mor at jeg faktisk fikk ditt løfte, og at jeg ikke kan lastes når du ikke dukker opp likevel.»

Broren stirret på henne et øyeblikk, og omsider greide han å fokusere blikket. «Jeg avskyr deg, Joan», sa han til slutt. «Dypt og inderlig.»

Hun grep tak i dynen da han prøvde å trekke den over hodet igjen. «Det var ikke min idé at du skulle gå på Malcolm-ballet. Ikke engang far bryr seg. Men mor har fått det for seg at du og Felicity Drummond vil bli et flott par, og hun kommer til å være på ballet i morgen kveld.»

«Felicity Drummond?» Ansiktet til Douglas var komisk uforstående. «Hvem er det?»

«Du kan nok sikkert bare ignorere mors ønske og holde deg unna, men da risikerer du å ende opp forlovet med Felicity uten noensinne å ha møtt henne. Hun er søt nok», la Joan pliktoppfyllende til, men unnlot å nevne den overlegne søsteren og den grådige moren hennes.

Akkurat da kom en tjener stormende inn i rommet. Han var andpusten og så ut som om han nettopp hadde ramlet ut av sengen. «Ja, sir, hva kan jeg gjøre for deg?» spurte han fort. Han tidde brått og så forvirret på Joan. «Og deg, miss», la han usikkert til.

«Te, takk», sa hun.

«Kast ut denne kvinnen, Murdoch», kvekket Douglas. «Hun har overfalt meg i sengen min!»

Joan overhørte ham. «Veldig sterk te», sa hun til tjeneren, hvis blikk gled mellom henne og den klumpen i sengen som var hennes bror. «Og muffins, hvis du har.» Tjeneren nølte, men så husket han manerene sine og bukket for henne.

«Og brandy!» ropte Douglas etter tjeneren. «Ikke glem den helvetes brandyen!»

«Du er en drukkenbolt, Douglas.»

«Og du er en kjeftesmelle!» svarte han indignert og løftet seg opp på en arm og glodde mørkt på henne. «Jeg har aldri vekket deg ved daggry og begynt å gnåle om ball og forlovelser og mor! Herregud, jeg kommer til å ha en grusom hodepine resten av dagen på grunn av deg.»

Joan gikk bort til det vesle skrivebordet, skjøv bort noen vrakede halstørkler og tok et papirark opp av skuffen. Hun tok lokket av blekkhuset og skrev et løfte om å delta på Malcolm-ballet, så tok hun arket og pennen med bort til sengen. «Undertegn dette, så skal jeg gå.»

Douglas så på det som om det skulle ha vært en giftig slange. «Det kan du ikke mene!»

Hun sukket. «Da må jeg nok bli her. Kanskje du kan hjelpe meg å avgjøre hvilken farge den nye kjolen min bør ha. Hva med blå? Men jeg har jo så mange blå kjoler. Mor mener at rosa er min farge, men jeg liker ikke rosa. Gult er enda verre» – Douglas trakk dynen over hodet sitt igjen – «og da gjenstår grønt. Men jeg ser jo ut som en busk i grønt. Men vi har jo oransje også … Hva synes du om oransje?»

«Gull», sa en velkjent stemme borte fra døren. «Du bør bruke gull.»

Denne gangen var Joan forberedt, for hun hadde regnet med at han før eller senere ville dukke opp. Desto bedre at han kom rett tilbake, for hvis hun begynte å krangle med ham, ville bare Douglas bli enda mer oppsatt på å gjøre henne til lags. Hun snudde seg i stolen med et bredt smil om munnen, og stivnet.

Tristan Burke var litt av et syn når han var sur, søvnig og så vidt påkledd. Men med bakoverkjemmet hår og iført en mørkegrønn slåbrok, var han enormt forførende. Og nå så han på henne med et intenst uttrykk i de søvnige øynene, som om han var like fascinert av henne som hun var av ham.

